Paterna presenta la seua X edició de la Passarel•la dels Comerços
16/04/2015

# Paterna presenta la seua X edició de la Passarel•la dels Comerços

[![Cartell de la Passarel•la dels Comerços 2015](/images/noticias/2015/04/pasarela-2015.jpg)](/images/noticias/2015/04/pasarela-2015.jpg)

16.04.2015

Enguany la música i cultura de la dècada dels 80 seran les protagonistes de la festa del comerç local

El pròxim 25 d’abril, a partir de les 21 hores tindrà lloc, en l’àgora de la Cova Gran de Paterna, la X edició de la Passarel•la dels Comerços. Amb 18 desfilades planificades i 25 comerços participants, la passarel•la ens trasllada enguany als anys 80, la seua música disc, les seues llums i el seu color, molt de color. I és que, una vegada més, moda i complements s’uniran a altres productes i serveis dels que no veiem habitualment desfilar per passarel•la, mostrant així l’ampli conjunt comercial del municipi.

Després de durs assajos amb els i les models, la Cova Gran es vestirà de gala per a rebre a centenars de veïns, familiars i amics del comerç local que esperen disfrutar d’una altra gran nit en la passarel•la del carrer Mestre Ramon Ramia Querol, la singularitat de la qual trobem precisament en la seua àmplia varietat, ja que no sols es focalitza en la moda, sinó que en ella tenen cabuda tots els productes i serveis que puga oferir Paterna, i per això es converteix en una de les cites més divertides i multitudinàries del comerç local.

Un any més, per a complir el compromís adquirit amb les noves tecnologies, l’esdeveniment es podrà seguir en les xarxes socials amb l’etiqueta #PasarelaPaterna. Amb esta proposta, tant assistents com no assistents podran veure en els seus dispositius mòbils detalls dels productes o promocions dels comerços que desfilen per la passarel•la en aqueix mateix instant.

Floristeries, immobiliàries, acadèmies, botigues de mascotes, perruqueries i centres d’estètica, sabateries, moda infantil, papereries i moltes altres categories de productes o serveis es pugen cada any a la passarel•la. Inclús l’associació de comerciants del Mercat Municipal, Nou Mercat, repetirà la seua presència en l’aparador de comerços més curiós de l’any. Tota una representació del teixit comercial de Paterna amb la que donar la benvinguda a la primavera. Una nit màgica en què assentar-se i disfrutar veient desfilar l’oferta de productes i serveis que diàriament utilitzen els paterneros i paterneras.

[Descàrrega la programació de la Passarel•la dels Comercios 2015](/images/pdf/es/noticias/2015/04/folleto-pasarela-2015.pdf " Descàrrega la programació de la Passarel•la dels Comercios")